CELEX: 32014R0494
Language: sk
Date: 2014-05-13 00:00:00
Title: Vykonávacie nariadenie Komisie (EÚ) č. 494/2014 z  13. mája 2014 , ktorým sa mení príloha V k nariadeniu (ES) č. 136/2004, pokiaľ ide o dovozné podmienky a zoznam krajín podľa článku 9 uvedeného nariadenia  Text s významom pre EHP

14.5.2014   
            
            
               SK
            
            
               Úradný vestník Európskej únie
            
            
               L 139/11
            
         VYKONÁVACIE NARIADENIE KOMISIE (EÚ) č. 494/2014
   z 13. mája 2014,
   ktorým sa mení príloha V k nariadeniu (ES) č. 136/2004, pokiaľ ide o dovozné podmienky a zoznam krajín podľa článku 9 uvedeného nariadenia
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 19 ods. 1,
   keďže:
   
               (1)
            
            
               V smernici 97/78/ES sa stanovujú zásady organizácie veterinárnych kontrol výrobkov, ktoré vstupujú do Únie z tretích krajín.
            
         
               (2)
            
            
               V článku 19 ods. 1 uvedenej smernice sa stanovuje, že Komisia zostaví zoznam rastlinných produktov, ktoré sa majú podrobiť hraničným veterinárnym kontrolám, a zoznam tretích krajín, ktoré môžu byť oprávnené na vývoz uvedených rastlinných produktov do Únie.
            
         
               (3)
            
            
               Preto sa v prílohe IV k nariadeniu Komisie (ES) č. 136/2004 (2) uvádzajú seno a slama ako rastlinné produkty podliehajúce hraničným veterinárnym kontrolám a v časti I prílohy V k uvedenému nariadeniu sa uvádzajú krajiny, z ktorých je povolené, aby členské štáty dovážali seno a slamu.
            
         
               (4)
            
            
               Ukrajina nedávno požiadala o povolenie vyvážať peletovanú slamu do Únie a požiadala, aby bola zaradená do prílohy V k nariadeniu (ES) č. 136/2004.
            
         
               (5)
            
            
               Bielorusko je už uvedené v prílohe V k nariadeniu (ES) č. 136/2004 a má povolenie vyvážať seno a slamu akéhokoľvek druhu do Únie. Niektoré členské štáty však uviedli obavy v súvislosti so zmenou situácie týkajúcej sa zdravia zvierat v Bielorusku vzhľadom na ohniská afrického moru ošípaných. Obávajú sa, že vývoz nespracovaného sena a slamy z uvedenej tretej krajiny môže pre Úniu predstavovať vysoké riziko v súvislosti so zdravím zvierat. Preto sa požiadalo o prijatie preventívnych opatrení prostredníctvom prijatia obmedzujúcejších podmienok na dovoz sena a slamy z Bieloruska.
            
         
               (6)
            
            
               Z analýzy vyplýva, že situácia týkajúca sa zdravia zvierat v Bielorusku a na Ukrajine nepredstavuje riziko šírenia infekčných alebo nákazlivých chorôb zvierat do Únie, ak je povolený len dovoz peletovanej slamy určenej na spaľovanie, za predpokladu, že je doručená priamo zo schválenej hraničnej inšpekčnej stanice (HIS) vstupu do Únie do cieľového závodu, kde sa bude spaľovať. Na zabezpečenie, aby takéto zásielky nepredstavovali riziko pre zdravie zvierat pri odklonení od ich plánovaného cieľa, musia byť prepravované v colnom režime tranzit, ako je stanovené v nariadení Rady (EHS) č. 2913/92 (3), a mali by sa príslušným spôsobom monitorovať v rámci integrovaného počítačového veterinárneho systému (TRACES) od hraničnej inšpekčnej stanice (HIS) vstupu po cieľový závod.
            
         
               (7)
            
            
               Nariadenie (ES) č. 136/2004 by sa preto malo zodpovedajúcim spôsobom zmeniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha V k nariadeniu (ES) č. 136/2004 sa nahrádza prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. mája 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 24, 30.1.1998, s. 9.
   
      (2)  Nariadenie Komisie (ES) č. 136/2004 z 22. januára 2004, ktorým sa ustanovujú postupy pre veterinárne kontroly produktov dovážaných z tretích krajín na hraničných inšpekčných staniciach (Ú. v. EÚ L 21, 28.1.2004, s. 11).
   
      (3)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
         
            „PRÍLOHA V
            ZOZNAM KRAJÍN PODĽA ČLÁNKU 9
            
                        Kód ISO
                     
                     
                        Krajina
                     
                  
                        AU
                     
                     
                        Austrália
                     
                  
                        BY
                     
                     
                        Bielorusko (1)
                        
                     
                  
                        CA
                     
                     
                        Kanada
                     
                  
                        CH
                     
                     
                        Švajčiarsko
                     
                  
                        CL
                     
                     
                        Čile
                     
                  
                        GL
                     
                     
                        Grónsko
                     
                  
                        IS
                     
                     
                        Island
                     
                  
                        NZ
                     
                     
                        Nový Zéland
                     
                  
                        RS
                     
                     
                        Srbsko (2)
                        
                     
                  
                        UA
                     
                     
                        Ukrajina (1)
                        
                     
                  
                        US
                     
                     
                        Spojené štáty americké
                     
                  
                        ZA
                     
                     
                        Južná Afrika (okrem tej časti oblasti kontrolovanej na slintačku a krívačku, ktorá sa nachádza vo veterinárnom regióne Severný a Východný Transvaal, v oblasti Ingwavuma veterinárneho regiónu Natal a pohraničnej oblasti s Botswanou východne od 28° zemepisnej dĺžky)
                     
                  
      
      
         (1)  Len peletovaná slama určená na spaľovanie, ktorá je dodaná priamo v rámci colného režimu tranzitu, ako je stanovené v článku 4 ods. 16 písm. b) nariadenia (EHS) č. 2913/92 (Ú. v. ES L 302, 19.10.1992, s. 1) a prostredníctvom monitorovania v rámci TRACES od schválenej hraničnej inšpekčnej stanice (HIS) vstupu do Únie po cieľový závod v Únii, kde sa bude spaľovať.
      
         (2)  Podľa článku 135 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (Ú. v. EÚ L 278, 18.10.2013, s. 16).“